Gigaba weet verlede week al van afgraderingMalusi Gigaba, minister van finansies Malusi Gigaba, die nuwe minister van finansies, het bekendgemaak dat hy al Vrydag geweet het dat Suid-Afrika se kredietgradering na rommelstatus afgegradeer gaan word. Malusi het Vrydag as minister van finansies begin nadat pres. Jacob Zuma in die vroeë oggendure sy kabinet geskommel het en vir Pravin Gordhan die trekpas gegee het. “Ek het Saterdag aangedui dat ek met Moody’s en Fitch gesels het. Ek het nie van S&P (die kredietgraderingsagentskap Standard & Poor’s) melding gemaak nie, want hulle het reeds hul besluit geneem. Hulle het ons ten minste ingelig daarvan. Toe ek Vrydag hier aankom, was hul besluit reeds geneem. Ons het dus nie gedink dis nodig om met hulle te praat nie omdat ons nie hulle besluit kan omkeer nie. Ons sal wel in die toekoms met hulle gesels,” het Gigaba gesê. “Die rede hoekom ek julle nie laat weet het nie, is omdat S&P my in hul vertoue geneem het en ek wou dit nie minag nie. Ek hoop julle verstaan dit; ek dink dis net ŉ saak van integriteit. Dit mag dalk nie die beste uitkoms wees nie, maar ek dink dit werk.” Gigaba het gesê hy is van plan om ŉ groep afgevaardigdes, insluitend sakemanne en ander aandeelhouers, na die internasionale graderingsagentskappe te neem vir samesprekings. “Ons erken gister se aankondiging is ‘n terugslag. Ten spyte van ons huidige uitdagings is dit nie nou die tyd om moedeloos te raak nie. Ons het baie sterkpunte wat ons kan benut om ons ekonomie inklusief te groei. As die regering sal ons beslissend optree in samewerking met al die ekonomiese en maatskaplike vennote.” Gigaba het Dinsdagoggend met Gordhan vergader voordat hy die media toegespreek het. “Ons moet ons vertrouevlakke behou. Die Suid-Afrikaanse ekonomie is sterk, ons instellings is sterk en ons basiese makro-ekonomiese beginsels is ook sterk. Die kommer is oor politieke risiko’s en onsekerheid oor beleid. Ek sê nie dis maklik om ‘n gradering te verander nie, maar ek dink ons kan die politieke- en beleidsrisiko’s wat deur S&P en Moody’s uitgelig is, bestuur. Ek bly vol vertroue,” het Gigaga gesê. Moody’s het intussen bekendgemaak dat hy Suid-Afrika se kredietgradering gaan hersien.